
Tanulni, idegenben. A pécsi nemzetközi hallgatók kulturális antropológiai vizsgálata

Kulcsszavak: nemzetközi hallgatók; nemzetközi hallgatói mobilitás; interkulturális tanulás; kulturális köztesvilág; egyetemi tanulmányok
Dolgozatomban, ahogyan a cím is mutatja, a Pécsen tanuló nemzetközi hallgatókkal foglalkozom. A szöveg egy másfél éven keresztül végzett kulturális antropológiai kutatás eredményeiből született. A kutatásom mind az adatgyűjtést érintő módszertanát, mind az elméleti hátterét tekintve kulturális antropológiai jellegű: résztvevő megfigyelés, félig strukturált interjúk, illetve spontán kialakuló, dokumentált beszélgetések segítségével igyekeztem bepillantást nyerni a pécsi nemzetközi hallgatók életébe; kvalitatív, émikus szempontokat figyelembe véve próbáltam dokumentálni és értelmezni pécsi életüket, tapasztalataikat. Kutatási eredményeimet pedig szintén antropológiai szempontú elméleti keretben értelmeztem és helyeztem el, melyet a nemzetközi hallgatói mobilitás interdiszciplináris szakirodalmának széleskőrű megismerése, átolvasása segített, egészített ki. Dolgozatom során a nemzetközi hallgatói mobilitás globális és lokális (magyarországi/pécsi) jellemzőinek rövid bemutatása, kereteinek felvázolása után három nagyobb kérdéskör mentén ismertetem kutatásom eredményeit: a) a pécsi nemzetközi hallgatók motivációi és lehetőségei a külföldön, illetve kifejezetten Pécsen való tanulásra b) a hallgatók kapcsolata és interakciói a lokális környezeti és társadalmi közegükkel c) a hallgatók internacionális (lokalitáson túlnyúló) és lokális kapcsolathálói, illetve ezek szerepe a pécsi életükben. Bővebben a hallgatók külföldön való tanulás melletti döntésének körülményeivel, az azt meghatározó tényezőkkel és motivációkkal; az előzetes elvárásaikkal; a pécsi életük jellemzőivel és kihívásaival; az egyéni megküzdési mechanizmusaikkal; a pécsi társadalmi és természeti/épített közegükhöz való viszonyaikkal; a szülőföldjükön maradt, döntően más országokban élő rokonaikkal, barátaikkal fenntartott, illetve a lokálisan kiépített kapcsolataikkal, hangsúlyosan a barátságaikkal, azok hallgatók életében való szerepével foglalkozom. Kutatásom eredményeit kiemelten az ’interkulturális tanulás’ és a ’kulturális köztesvilág’ fogalmak segítségével rendezem értelmezési keretbe. Kutatásom és dolgozatom újdonságát a kutatási téma és a módszertan párosításában látom, (kvalitatív) társadalomtudományi szempontok alapján, és főként a (külföldi) hallgatók nézőpontját érvényesítve itthon kevesen foglalkoznak a nemzetközi hallgatói mobilitással, annak lokális vetületeivel; kulturális antropológiai módszertannal pedig alig született eddig publikáció – a jelenség kortárs relevanciájának ellenére.



